VEGA præsenterer

Saybia er tilbage med nyt album og koncert i Store VEGA

*Efteråret står i det danske rockband Saybias tegn, som både udgiver ny plade og tager på turné rundt i Danmark. Koncerten i DRs Koncerthus er for længst udsolgt, og derfor får endnu flere mulighed for at opleve de fem fyre, når de gæster Store VEGA den 20. marts.*

**Tilbage efter otte år**

Det er otte år siden, at det danske rockband [Saybia](http://saybia.dk) sidst gav lyd fra sig på albumfronten, men den 2. oktober udkommer deres nye album *No Sound From The Outside*. Det nye album lyder præcis, som Saybia er i dag – afklarede voksne mænd, der dyrker det klassiske og eftertænksomme.  
  
I arbejdet med det nye album vendte forsanger Søren Huss og bassist Jeppe Langebek Knudsen tilbage til der, hvor det hele startede, nemlig deres gamle øvelokale i Nyborg. Her brugte gruppen al deres tid indtil det store gennembrud kom i 2002 med albummet *The Second You Sleep* og den populære [titelsang](https://www.youtube.com/watch?v=i9oyEHUqAhg).   
  
Det var egentlig kun meningen, at bandet skulle spille lidt sammen igen, men efter otte måneder i det gamle øvelokale stod de med en masse materiale, som gav dem lyst til at lave endnu et album. Første single fra det nye album er sangen ”[Hollow Is Your Promise](https://open.spotify.com/track/4r4O6085M337ZZpIURlo4u)”.

**Stor fanskare**

Selv om det er et par år siden, at gruppen sidst spillede sammen, og at forsanger Søren Huss i mellemtiden har haft stor succes med sin solokarriere, så har Saybias fans ikke glemt gruppen. Deres koncert i DRs Koncerthus til november blev udsolgt på kort tid.

Men fans skal ikke fortvivle, for dem der ikke fik billetter til koncerten i Koncerthuset, har nu endnu en mulighed for at opleve det populære band, når de den 20. marts står på scenen i Store VEGA.

**Fakta om koncerten:**

Saybia (DK)

Søndag den 20. marts 2016 kl. 20.00

Store VEGA, Enghavevej 40, 1674 Kbh. V

275 kr. + gebyr

Billetter kan købes i dag via VEGAs hjemmeside og Billetnet.

[Læs mere om koncerten med Saybia og køb billet her.](http://vega.dk/event/19026)

*For yderligere oplysninger kontakt venligst*

Nathasja Lauritsen

Kommunikationsmedarbejder, VEGA

nl@vega.dk